Inger Marie Bruun-Vierø (RV), 2001-03-29:
Som flere ordførere allerede har sagt, indgik regeringspartierne, SF, CD, Det Konservative Folkeparti og Venstre den 1. november 2000 i forlængelse af finanslovaftalen for 2000 aftale om modernisering og liberalisering af apotekervæsenet.
Forud havde været et intenst forhandlingsforløb.
Jeg vil omtale de synspunkter, som Det Radikale Venstre gik til forhandling med: For Det Radikale Venstre var målet med en liberalisering at tilpasse medicinsalget til ændringer i kundernes behov samt at styrke konkurrencen på området.
Men vi lagde også vægt på, at medicinanvendelsen fortsat skulle være en del af det samlede sundhedssystem, herunder at der var den fornødne sikkerhed omkring distribution af medicin.
Vi ønskede fortsat, at det er apotekerne, der har den faglige ekspertise, at det er en ejer med en farmaceutfaglig baggrund, der skulle stå for salg af medicin.
Det Radikale Venstre ønskede også, at visse former for håndkøbsmedicin efter særlig vurdering skulle frigives til salg uden for apoteksvæsenet.
For at øge tilgængeligheden mente vi, at der skulle være mulighed for at oprette flere apoteksfilialer samt håndkøbsudsalg i supermarkeder, drugstores og lignende under ansvar over for et lokalt apotek.
Og apotekernes åbningstid skulle tilpasses lokale behov.
For at undgå, at den frie etableringsret skulle føre til monopoldannelse, skulle der fastlægges en grænse for, hvor mange apoteksenheder den enkelte farmaceut måtte eje og drive.
Endvidere var det et udgangspunkt, at apoteksdækningen skulle omfatte alle dele af landet, hvorfor der fortsat skulle være en udligningsordning, som sikrede denne målsætning.
Endvidere skulle der være en forudsætning for, at der fortsat kunne ydes tilskud til apoteker i lidt tyndt befolkede områder, at systemet med faste udsalgspriser blev opretholdt for visse typer medicin.
Endelig skulle der fastsættes regler for køb af medicin via Internettet.
Vi ser gode radikale takter i den indgåede aftale.
Aftalen fastlægger en række hovedprincipper, og det lovforslag, vi behandler i dag, omhandler følgende dele af aftalen: Ophævelse af apoteksforbehold for visse håndkøbslægemidler, således at disse på nærmere fastsatte vilkår kan sælges i fri handel.
Indførelse af en udvidet ordning med dosisdispensering til patienter i primærsektor.
Ændring af apoteksbevillingsreglerne, således at én apoteker i særlige tilfælde kan opnå bevilling til mere end ét apotek, dog maksimalt fire apoteker. Ændring af sygehusapotekers opgaver og indførelse af mulighed for, at privathospitaler kan oprette sygehusapotek. Udmøntningen af aftalen på disse punkter kan Det Radikale Venstre støtte.
Lovforslaget her har til formål at modernisere lægemiddeldistributionen til forbrugerne og at øge trygheden og sikkerheden ved medicinanvendelse for patienten.
Implementering af resten af aftalen vil ske etapevis, og vi ser frem til det.
Det drejer sig bl.a. om afbureaukratisering, og det drejer sig også om serviceforbedringer.
Vi er utålmodige med hensyn til at få den del implementeret, for vi mener, at vi med denne her aftale er nået langt i retning af at lave et meget mere forbrugervenligt system, men stadig væk sådan, at vi har det sundhedsmæssige som et overordnet mål.